**ПРАТЕНИЧКО ПРАШАЊЕ**

од пратеникот Тито Петковски поставено на 77-та седница

на Собранието на Република Македонија одржана

на 5 ноември 2009 година

 Пратеничкото прашање гласи:

Неодамна бевте во официјална посета на Австралија. Остана нејасно за јавноста дали тоа беше владино парламентарна делегација или беше владино партиска делегација.

Да бидам поконкретен, ако стануваше збор за владино парламентарна делегација и средбите со дијаспората, мислам дека би било добро да се повикаа пратеници од опозицијата, бидејќи станува збор за средби со македонската дијаспора.

Ако било владино партиска делегација, сигурно дека нема место за пратеници од опозицијата. Мислам дека би било како пракса многу добро ако ја воведете, бидејќи патувавте во Америка, Австралија, сега можеби на друго место, би било добро на таквите средби заради функцијата премиер на Владата на Република Македонија, не на Владата на ВМРО ДПМНЕ да каните односно да бидат со вас и пратеници од опозицијата.

Се разбира не сум задоволен и ќе поставам дополнително прашање да му дадам шанса на премиерот поконкретно да се искаже.

Ако навистина било владино парламентарна делегација како не ви текна барем еден да поканите од друга партија, туку само од ВМРО ДПМНЕ? Или имавте средба со задграничниот комитет на ВМРО ДПМНЕ во Австралија на државна сметка?

Јас очекувам пратениците кои беа во официјална посета како парламентарна делегација во Австралија да дадат извештај до Собранието, како што е редот, кога секогаш патуваме надвор даваме извештај во писмена форма до Собранието за тоа со кого сме се сретнале, што сме разговарале, какви договори сме направиле итн.

Очекувам дека тоа ќе се случи. Одговорете ми директно зошто не поканивте од друга политичка партија во посета на Австралија, заедно со вас да оди.

Второ, јас како претседател на Собранието бев во Австралија и знам како ме дочекаа. Сега барем да ви текнеше да ме поканите пред да одите за Австралија, па да видите како ќе ме дочекаа и мене и вас таму.